卷卷落地叶, 随风走前轩。 鸣声若有意, 颠倒相追奔。 空堂黄昏暮, 我坐默不言。 童子自外至, 吹灯当我前。 问我我不应, 馈我我不餐。 退坐西壁下, 读诗尽数编。 作者非今士, 相去时已千。 其言有感触, 使我复凄酸。 顾谓汝童子, 置书且安眠。 丈夫属有念, 事业无穷年。 霜风侵梧桐, 众叶著树乾。 空阶一片下, 琤若摧琅玕.谓是夜气灭, 望舒霣其团。 青冥无依倚, 飞辙危难安。 惊起出户视, 倚楹久汍澜。 忧愁费晷景, 日月如跳丸。 迷复不计远, 为君驻尘鞍。 暮暗来客去, 群嚣各收声。 悠悠偃宵寂, 亹亹抱秋明。 世累忽进虑, 外忧遂侵诚。 强怀张不满, 弱念缺已盈。 诘屈避语阱, 冥茫触心兵。 败虞千金弃, 得比寸草荣。 知耻足为勇, 晏然谁汝令。 鲜鲜霜中菊, 既晚何用好。 扬扬弄芳蝶, 尔生还不早。 运穷两值遇, 婉娈死相保。 西风蛰龙蛇, 众木日凋槁。 由来命分尔, 泯灭岂足道。